钦定古今图书集成/理学汇编/文学典/第241卷 > 《琴啸轩乐府序》陈懋仁
## 钦定古今图书集成/理学汇编/文学典/第241卷 > 《琴啸轩乐府序》陈懋仁

客有问予，伊尼生所著歌辞，曰《琴啸轩乐府》。古歌辞
之称乐府，必乐官采之，被于管弦，以和其声。今以琴
为啸，不与嘄噭几否？予曰：“屠门高《琴引》，有‘听吾琴之
所言’之句，琴可云言则言可。生啸且啸，从口肃，《集韵》：
‘啸，亦音肃。肃，恭也，持事振，敬也’。”此伊尼生之所以名
轩，而无与于乐也。乐之制，则或借古题以通意，或因
时缺以托事，斟酌于质文浅深间，故去《三百篇》近，与
轻纤蒨艳较远。且夫诗未闻有题，夫子删后，始以首
言命篇，诗亡而乐府作。是始有题汉高祖过沛歌《三
侯》之章，高祖崩，令沛得以四时歌儛宗庙。迨孝惠、文、
景于乐府习常隶旧，无所增更。《汉书》乃谓武帝立乐
府，世遂同声，而不知孝惠二年已令“夏侯宽为乐府
令矣，武帝第作《郊祀歌》十九章，犹无郊庙与祖宗事，
谓始于武。然欤伊尼生，简蔚清便，高爽真致，绷锦遗
孤。遭家不造，长而敦于友道，惟书是酣，以咏以歌，藉
为捣郁，好所不好，以就兹编，可以观于伊尼”，此则紫
溟一滴也。自序精悉，而李董又两著真脉，无庸予琐
草。竟更视以《籁阁词笺》，将缀简后，予读而新丽婉畅，
可与金荃、《籣畹》并传。且词本乐府之变，合为联璧，畴
云不宜。客又问：“伊尼生何？”曰：“余友沈天鹿麖。”盖审音
知乐之君子也。